[Video] Omstanders plunder geldwa ná transitoroof‘n Skermskoot uit die video. Die video volg onderaan die berig. As dit geld reën moet jy skep. Dít is wat omstanders Maandagmiddag in Noordwes gedoen het kort nadat rowers op ŉ G4S-geldwa toegeslaan en dit glo van ŉ onbekende bedrag geld beroof het. Marius Müller, nasionale operasionele koördineerder van AfriForum, het Dinsdag aan Maroela Media gesê ŉ video van die toneel, ná die geldwa beroof is, is aan AfriForum se beheerkamer gestuur. In die video kan ŉ mens sien hoe omstanders geld uit die wrak van die geldwa plunder. Dit wys ook duidelike koeëlmerke aan die pantservoertuig se ruite. Volgens Müller het die voorval op die R510 naby die Monnakato-A-nedersetting noord van Rustenburg plaasgevind. Meer inligting oor die rooftog en plundery is nie in die stadium bekend nie. Kapt. Tlangelani Rikhotso, woordvoerder van die Valke in Noordwes, het gesê die voorval word nog ondersoek. Sy het medianavrae na die Valke se nasionale woordvoerder verwys, wie nie dadelik bereik kon word nie. Maroela Media het ook navrae by die provinsiale polisiewoordvoerder gedoen en wag vir terugvoer.